**Προεδρικές εκλογές** διεξήχθησαν στην Ισημερινή Γουινέα στις 24 Απριλίου 2016. Η αρχική ημερομηνία διεξαγωγής των εκλογών ήταν τον Νοέμβριο, όμως επισπεύστηκε κατά 7 μήνες. Ο πρόεδρος Τεοδόρο Ομπιάνγκ Νγκέμα Μπασόνγκο παρέμεινε στην εξουσία λαμβάνοντας ποσοστό 93,7% των ψήφων.

Εκλογικό σύστημα
----------------

Ο πρόεδρος εκλέγεται με το πλειοψηφικό σύστημα. Έπειτα από το δημοψήφισμα για σύνταγμα που έγινε το 2011, η θητεία των προέδρων περιορίστηκε σε 2 επταετίες. Επίσης, το όριο ηλικίας για τους υποψηφίους καταργήθηκε. Επιπρόσθετα, θεσμοθετήθηκε η θέση του αντιπροέδρου που επιτρέπει στον τελευταίο να αναλαμβάνει αυτόματα την εξουσία σε περίπτωση θανάτου του προέδρου.

Διεξαγωγή
---------

Ο πρόεδρος Τεοδόρο Ομπιάνγκ Νγκέμα Μπασόνγκο διεκδίκησε ξανά την προεδρία, με την υποστήριξη ενός δεκακομματικού συνασπισμού και αναδείχθηκε ξανά νικητής. Την περίοδο των εκλογών, βρισκόταν στην εξουσία συνεχώς από το 1979 και ήταν ο μακροβιότερος σε διάρκεια εξουσίας ηγέτης στην Αφρική.

Οι υποψήφιοι της αντιπολίτευσης ήταν όλοι νέα πρόσωπα και κανένα από τα κόμματά τους δεν είχε κοινοβουλευτική εκπροσώπηση. Κατήλθαν στις εκλογές και 3 ανεξάρτητοι υποψήφιοι, οι οποίοι επικρίθηκαν ότι η συμπερίληψή τους ήταν τυπική προκειμένου να αποκτήσει νομιμότητα η εκλογική διαδικασία. Στις εκλογές δεν έλαβε μέρος σε ένδειξη διαμαρτυρίας το Δημοκρατικό Μέτωπο της Αντιπολίτευσης ένας συνασπισμός από κόμματα αντιφρονούντων, κάνοντας λόγο για μεγάλη νίκη του Ομπιάνγκ "ως αποτέλεσμα νοθείας". 
Οι εκλογές εποπτεύτηκαν από την Αφρικανική Ένωση, με επικεφαλής στην ομάδα παρατηρητών τον πρώην πρόεδρο του Μπενίν, Γιαγί Μπονί.

Αποτελέσματα
------------

Η κυβέρνηση ανακοίνωσε τη νίκη του Ομπιάνγκ στις 28 Απριλίου 2016. Τα προσωρινά αποτελέσματα έδωσαν ποσοστό 93,7% των ψήφων για τον ήδη πρόεδρο της χώρας, ενώ το ποσοστό συμμετοχής ανήλθε στο 92,9%.

| Υποψήφιος | Κόμμα | Ψήφοι | % |
| --- | --- | --- | --- |
| Τεοδόρο Ομπιάνγκ Νγκέμα Μπασόνγκο | Δημοκρατικό Κόμμα της Ισημερινής Γουινέας | 278.360 | 93,7 |
| Αβελίνο Μοκάτσε Μεχένγκα (Avelino Mocache Mehenga) | Κεντροδεξιά Ένωση | 4.598 | 1,5 |
| Μπουεναβεντούρα Μονσούι Ασούμου (Buenaventura Monsuy Asumu) | Κόμμα του Σοσιαλδημοκρατικού Συνασπισμού | 4.436 | 1,5 |
| Μπενεντίκτο Ομπιάνγκ Μανγκουέ (Benedicto Obian Mangue) | Ανεξάρτητος | 2.812 | 0,9 |
| Καρμέλο Μπα Μπακάλε (Carmelo Mba Bacale) | Λαϊκή Δράση της Ισημερινής Γουινέας | 2.434 | 0,8 |
| Αγκουστίν Μασόκο Αμπέγκουε (Agustin Masoko Abegue) | Ανεξάρτητος | 2.434 | 0,8 |
| Τομάς Μπα Μοναμπάνγκ (Tomás Mba Monabang) | Ανεξάρτητος | 2.162 | 0,7 |
| Άκυρα/λευκά ψηφοδέλτια | 11.920 | – |
| **Σύνολο** | **309.156** | **100** |
| Εγγεγραμμένοι/συμμετοχή | 332.576 | 93,0 |
| Πηγή: Επίσημη δημοσιοποίηση |

Παραπομπές
----------

1. ↑  «La pareja presidencial ejerce su derecho al voto – Página Oficial del Gobierno de la República de Guinea Ecuatorial» (στα Ισπανικά). Κυβέρνηση της Ισημερινής Γουινέας. Αρχειοθετήθηκε από το πρωτότυπο στις 18 Οκτωβρίου 2016. Ανακτήθηκε στις 24 Απριλίου 2016.
2. 1 2  «Equatorial Guinea's iron fisted leader set for re election». News24. Αρχειοθετήθηκε από το πρωτότυπο στις 11 Νοεμβρίου 2017. Ανακτήθηκε στις 24 Απριλίου 2016.
3. ↑  «Equatorial Guinea | Country report | Freedom in the World | 2013». Freedom House. Αρχειοθετήθηκε από το πρωτότυπο στις 2 Απριλίου 2019. Ανακτήθηκε στις 24 Απριλίου 2016.
4. ↑  «Equatorial Guinea heads to the polls on Sunday». Africanews. Ανακτήθηκε στις 24 Απριλίου 2016.
5. ↑  «Equatorial Guinea election: Incumbent expected to win». Al Jazeera. Ανακτήθηκε στις 24 Απριλίου 2016.
6. ↑  «Benin's ex-president Boni Yayi to head AU mission in Equatorial Guinea». Africanews. Ανακτήθηκε στις 29 Απριλίου 2016.
7. ↑  «Equatorial Guinea's President Obiang wins re-election». Reuters. Ανακτήθηκε στις 28 Απριλίου 2016.